## Rješenje kojim se Vesni Barat oduzima odobrenje za rad brokera

### NN 112/2009 (18.9.2009.), Rješenje kojim se Vesni Barat oduzima odobrenje za rad brokera

112 18.09.2009 Rješenje kojim se Vesni Barat oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

2840

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Vesni Barat iz Čakovca, Ivana pl. Zajca 15, za rad brokera, na sjednici održanoj 10. rujna 2009. godine donijela je

RJEŠENJE

1. Vesni Barat iz Čakovca, Ivana pl. Zajca 15, oduzima se odobrenje za rad brokera.

2. Ovo rješenje upisuje se u Registar brokera, koji vodi Hrvatska agencija za nadzor financijskih usluga, pod rednim brojem 386.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 26. svibnja 2009. godine, sukladno odredbi članka 123. Zakona o općem upravnom postupku (»Narodne novine« broj 53/91 i 103/96) i članka 541. Zakona o tržištu kapitala (»Narodne novine« broj 88/08, 146/08 i 74/09; dalje u tekstu: Zakon), upravni postupak nadzora u predmetu oduzimanja odobrenja Vesni Barat iz Čakovca, Ivana pl. Zajca 15, za rad brokera.

Nakon izvršenog uvida u predmete Agencije klasa: UP/I-451-04/08-07/47 i klasa: 451-04/09-17/50, utvrđeno je sljedeće:

Rješenjem Agencije, klasa: UP/I-451-04/08-07/47, urbroj: 326-111/08-2, od 17. travnja 2008. godine Vesni Barat, zaposlenici investicijskog društva Prva generacija d.o.o., Zagreb (dalje: Društvo), izdana je na neodređeno vrijeme dozvola za obavljanje poslova brokera.

Budući da je u predmetu Agencije klasa: 451-04/09-17/50, Društvo obavijestilo Agenciju da je Vesni Barat prestao radni odnos, to je imenovanoj bio zaključkom Agencije, klasa: UP/I-451-04/09-07/19, od 4. lipnja 2009. određen rok od 3 mjeseca za dostavu dokaza da je zaposlena u investicijskom društvu na poslovima brokera. Iz dostavnice je razvidno da je predmetni zaključak Vesni Barat uručen 9. lipnja 2009. godine

Vesna Barat nije u roku od 3 mjeseca (do 9. rujna 2009. godine), a niti naknadno, Agenciji dostavila dokaz o zaposlenju u drugom investicijskom društvu, odnosno kreditnoj instituciji na poslovima brokera.

Sukladno odredbi članka 24. stavak 1. Zakona, broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. Zakona.

Odredbom članka 27. stavak 1. točka 4. Zakona propisano je da će Agencija brokeru oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

Slijedom izloženog, a s obzirom da Vesna Barat više ne ispunjava uvjete na temelju kojih joj je izdano odobrenje za rad, valjalo je, sukladno odredbi članka 27. stavak 1. točka 4. Zakona, riješiti kao u izrijeci ovog rješenja, dakle oduzeti joj odobrenje za rad brokera i provesti upis oduzimanja odobrenja u Registru brokera koji vodi Agencija, s danom upisa 10. rujna 2009. godine, pod rednim brojem 386.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-07/16
Urbroj: 326-111/09-2
Zagreb, 10. rujna 2009.

Predsjednik Uprave
Ante Samodol, v. r.

Rješenje, NN 112/2009-2840